Rits polisiemoorde het Popcru kwaad, bekommerdArgieffoto. (Foto: SAPD, Facebook) Die polisievakbond Popcru is diep bekommerd nadat ses polisiebeamptes die afgelope tien dae vermoor is. Altesaam 38 polisiebeamptes is binne agt maande tydens die uitvoering van hul pligte in Suid-Afrika om die lewe gebring. Dit kom neer op byna een polisiemoord per week. Konst. Madikitsi Mota Malinga van die Vrystaatse provinsie is op 21 Augustus verwurg. Sers. Pumlani Dastile verbonde aan die Oos-Kaapse eenheid vir georganiseerde misdaad is twee dae later aan diens vermoor toe hy inligting rakende ŉ rooftog opgevolg het. Sers. Sharon Mogale en sers. Mapule Petje van die Tembisa-polisiestasie in Gauteng is drie dae later (26 Augustus) in ŉ winkel aangeval en beroof. Die sersante se wapens is by hulle afgeneem en Mogale is in die kop geskiet. ŉ Polisiebeampte van KwaZulu-Natal is net die volgende dag vermoor toe hy op pad was om ŉ kollega te gaan haal. Die aanvalle het nie daar geëindig nie. Twee beamptes van die Padverkeersinspektoraat (RTI) is noodlottig gewond toe meer as 15 skote Maandag op hul diensmotor in KwaZulu-Natal afgevuur is. Die string moorde volg ŉ maand ná die grumoord op konst. Simon Ngakaemang Ntsekeletsa en sers. Mojalefa Horatius Molete wie se liggame einde Julie in ŉ uitgebrande motor in Noordwes gevind is. Zizamele Cebekhulu, president van Popcru, sê die moorde het polisiebeamptes wat dit sien gebeur het, getraumatiseer en het ŉ negatiewe uitwerking op die moreel van beamptes. Cebekhulu meen daar is ŉ dringende behoefte om te ondersoek waarom moorde op polisiebeamptes op só ŉ hoë vlak voortduur en wat gedoen kan word om polisielede te beskerm. Hulde aan gestorwe polisielede Die Suid-Afrikaanse Polisiediens (SAPD) sal die naweek hulde bring aan 34 van sy lede wat tydens die vorige boekjaar tydens die uitvoer van hul pligte vermoor is. Bheki Cele, minister van polisie, sal Saterdag saam met die naasbestaandes van die vermoorde polisiebeamptes kranse by die Uniegebou in Pretoria neerlê. Die polisiebeamptes se name sal ook op die Nasionale Gedenkmuur by die Uniegebou gegraveer word.